Twee verdrink in see | Maroela Media
Die Nasionale Seereddingsinstituut (NSRI) is Sondagmiddag na Mnandi-strand aan die Valsbaai-kuslyn ontbied nadat twee mans in die see verdrink het toe hulle in 'n seestroom vasgevang is.
Die NSRI het in 'n verklaring gesê hul Strandfontein-bemanning is omstreeks 16:15 deur die Transnet Hawe-owerheid na die strand ontbied nadat twee mans wat in die see geswem het volgens omstanders onder die water verdwyn het. Lede van die polisie se duikeenheid én plaaslike brandweer was ook op die toneel om met die soektog te help.
Vaughn Seconds, die bevelvoerder van die NSRI Strandfontein-bemanning, het gesê die soektog na die twee mans het by die Mnandi-parkeerterrein begin. Twee reddingsbote is ook in die see ingestuur om te soek. Omstreeks 17:50 is die eerste man se liggaam in die water gevind.
"Teen 18:15 moes die twee bote noodgedwonge terugkeer na die basis nadat dit skemer geword het. Kort nadat die bote die toneel verlaat het, is die tweede liggaam ook in die water deur die SAPD gevind," het Seconds gesê.